ኢትዮጵያ በአህጉሩ ግብርናና መሰረተ ልማት ዝርጋታ ላይ ጠንካራ ተሳትፎ እያሳየች ነው
 አፍሪካ በ2063 የልማት አጀንዳ ከያዘቻቸው ጉዳዮች መካከል በግብርናና መሰረተልማት ዝርጋታ ላይ ኢትዮጵያ ጠንካራ ተሳትፎ እያሳየች መሆኑን የአፍሪካ ኅብረት ኮሚሽነሮች ተናገሩ።ኮሚሽነሮቹ እንዳሉት አሕጉሪቱ በሁለቱ የትኩረት መስኮች  በያዘቻቸው ግቦች ላይ አገሪቱ መልካም ተሳትፎን እያደረገች ትገኛለች።በኮሚሽኑ የገጠር ልማትና ግብርና ኮሚሽነር ሮዳ ቱሙሲሜ ፒስ አህጉሪቱ ርሃብን ለማጥፋትና ድህነትን ለመቀነስ ሁሉን አቀፍ የግብርና ልማት መርሃ ግብር ዘርግታ እየተንቀሳቀሰች መሆኑን ተናግረዋል።በመርሃ ግብሩ የመጀመሪያ ምዕራፍ ከተቀመጠው ስድስት በመቶ ዓመታዊ የግብርና ዕድገት ዕቅድ ኢትዮጵያ ከበጀቷ አስር በመቶ በላይ በመመደብ የመርሃ ግብሩን ግቦች ማሳካት ከቻሉ ጥቂት አገራት መካከል ናት።እንደ ኮሚሽነሯ ገለጻ ኢትዮጵያ በግብርና ምርምር ቴክኖሎጂዎች፣በገበያ ትሰስርና በኤክስቴንሽን ሰርዓቱ መልካም አፈጻጻም አሳይታለች።የመሠረተልማትና ኢነርጂ ኮሚሽነር ዶክተር ኤልሃም ማህሙድ አህመድ በበኩላቸው አገሪቱ አፍሪካ የያዘችውን መሰረተልማት ትስስርን በማጎልበት ሁለንተናዊ ትስስር የመፍጠር ግብ ከማስፈጸም አኳያ አበረታች ስራ እያከናወነች መሆኑን ተናግረዋል።ከታዳሽ ሃይል ኢነርጂን የማጎልበት እንቅስቃሴን ለመደገፍ ኮሚሽኑ በዘረጋው መርሃግብር ተጠቃሚ ከሚሆኑ አገራት መካከል መሆኗ ለዘርፉ የሰጠችውን ትኩረት እንደሚያሳይ ተናግረዋል።አሕጉራዊ የመሠረተልማት ትስስሩን በባቡር መስመር ዝርጋታ አማካይነት እውን ለማድረግ እያደረገች ያለው እንቅስቃሴና የአሕጉሪቱ አየርመንገዶች በአህጉሪቱ የአየር ክልል በነጻነት ለመንቀሳቀስ የሚያስችላቸውን የያማሳኮሩ ውሳኔ ተፈጻሚ ለማድረግ እየወሰደች ያለው እርምጃ የሚደነቅ መሆኑንም ነው የተናገሩት።ኢትዮጵያ እያከናወነች ያለው ከአዲስ አበባ ጅቡቲ የሚዘልቅ የባቡር መስመር ዝርጋታ የአሕጉራዊ የባቡር ትስስር መረብ አካል ሲሆን የአፍሪካ አየርመንገዶች በአህጉሪቱ በነጻነት እንዲበሩ የሚያስችላቸውን የያማሳኮሩ ስምምነት ገቢራዊ ለማድረግ ፍላጎት ካሳዩ ጥቂት አገራት መካከል ናት። (ኢዜአ)